El darrer trimestre de l'any es preveu intens pel que fa a la posada en marxa de projectes de transformació i democratització econòmica, l'aracoop, la xarxa d'ateneus cooperatius i els projectes singulars generadors d'ocupació, centraran l'activitat del Govern en relació a l'impuls d'una altra economia socialment justa, políticament emancipadora, integradora de la diversitat, arrelada al territori i respectuosa amb el medi ambient.
A casa nostra, l'economia social està vivint un moment molt dinàmic, cada dia sorgeixen noves iniciatives i innovadores, que dibuixen un nou paradigma econòmic alternatiu, per aquest motiu ens calen unes administracions sensibles a l'economia social, que en garanteixin els recursos i mitjans necessaris perquè creixin i es consolidin.
Ara més que mai, és l'hora de transformar l'economia, volem que el conjunt d'iniciatives de l'economia social i cooperativa es consolidin, s'estenguin i es socialitzin, i així ho farem, amb la creació dels 15 Ateneus Cooperatius, les més de 360 activitats previstes en el programa aracoop i amb el finançament de projectes que, per la seva innovació i singularitat reverteixin directament en la creació d'ocupació de qualitat i el desenvolupament del territori.
Aprofito doncs, per fer una crida a la participació i implicació de les entitats, les empreses, les administracions, la ciutadania, per tal que tingueu un paper actiu en aquest nou escenari que es preveu favorable a la construcció d'una societat més lliure, socialment avançada i democràtica, com elements identitaris de la nova República catalana.
Director general d'Economia Social, el Tercer Sector,
les Cooperatives i l'Autoempresa
El Departament de Treball, Afers Socials i Famílies ha convocat subvencions per a projectes generadors d'ocupació i de creació de cooperatives i societats laborals a través de la Xarxa d'Ateneus Cooperatius, de projectes singulars i de projectes de coordinació dins el marc del programa aracoop.
Durant el mes d'octubre es va celebrar la cinquena edició d'aquesta fira dedicada a l'ESS, amb un destacat creixement tant d'expositors com de visitants en comparació amb anys anteriors.
La novetat més destacada d'enguany va ser l'espai TecnoFESC, destinat a la informàtica lliure.
Aquesta jornada es va organitzar amb l'objectiu de reforçar l'espai d'intercanvi entre administracions locals i entitats del Tercer Sector Social pel que fa a la inserció sociolaboral de persones en risc d'exclusió social.
Va comptar amb moltes experiències, en diversos àmbits, d'empreses d'Economia Social.
L'associació empresarial representant del Tercer Sector Social de Catalunya constitueix aquest nou espai de treball per la millora de totes aquelles qüestions relacionades entre el sector i les administracions públiques en l'àmbit de la provisió de serveis d'atenció a les persones.
El Departament de Treball, Afers Socials i Famílies i el Ministeri de Treball de la República de Colòmbia es van reunir i van acordar estudiar fórmules de col·laboració per promocionar l'Economia Social i Cooperativa.
Aquest mes de desembre, Barcelona acollirà la 1a. edició del Fòrum d'Economia Social a la Mediterrània.
Aproparà el creixent paper de l'economia social i solidària en aquests països, com a generadora econòmica i d'ocupació.
Dins el marc d'aracoop, ACCIÓ ofereix un servei d'acompanyament per a empreses d'Economia Social perquè es connectin i s'obrin als mercats internacionals.
L'objectiu és fomentar la internacionalització d'aquestes entitats seguint la dinàmica exportadora que ja han adoptat moltes de les empreses del nostre país.
ACCIÓ compta amb 36 oficines arreu del món.
Ja es poden presentar les sol·licituds per accedir a aquest servei.
Aquesta nova edició del BWSV, iniciativa solidària que busca generar possibilitats reals de contractació competitiva de negoci amb valor social, tindrà lloc al Palau de Congressos de Barcelona, l'1 de desembre.
La Xarxa d'Economia Solidària organitza activitats per aprofundir en el coneixement tant del marc de treball de la XES en mercat social com en l'eina de mesura d'impacte de Balanç Social.
Per incloure notícies al butlletí, podeu enviar-les a la bústia de contacte posant en l'assumpte "Economia Social"
Avís legal: La ©Generalitat de Catalunya permet la reutilització dels continguts i de les dades sempre que se citi la font i la data d'actualització, que no es desnaturalitzi la informació i que no es contradigui amb una llicència específica.